2015. gada . septembrī Noteikumi Nr.

Rīgā (prot. Nr. .§)

**Valsts un Eiropas Savienības atbalsta piešķiršanas, administrēšanas un uzraudzības kārtība augļu un dārzeņu piegādei skolēniem vispārējās izglītības iestādēs**

*Izdoti saskaņā ar*

*Lauksaimniecības un lauku attīstības*

*likuma 5. panta ceturto un septīto daļu*

**I. Vispārīgie jautājumi**

1. Noteikumi nosaka kārtību, kādā piešķir, administrē un uzrauga valsts un Eiropas Savienības atbalstu augļu un dārzeņu piegādei vispārējo izglītības iestāžu 1.–9. klases skolēniem (turpmāk – skolēni) saskaņā ar Eiropas Parlamenta un Padomes 2013. gada 17. decembra Regulu (ES) Nr. 1308/2013, ar ko izveido lauksaimniecības tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007, un Eiropas Komisijas 2009. gada 7. aprīļa Regulu (EK) Nr. 288/2009, ar kuru paredz sīki izstrādātus noteikumus par Padomes Regulas (EK) Nr. 1234/2007 piemērošanu attiecībā uz Kopienas atbalstu augļu un dārzeņu, pārstrādātu augļu un dārzeņu un banānu produktu piegādei bērniem mācību iestādēs saskaņā ar programmu “Augļi skolai” (turpmāk – atbalsts).

2. Atbalsta administrēšanu un uzraudzību īsteno Lauku atbalsta dienests.

**II. Noteikumi valsts un Eiropas Savienības atbalsta piešķiršanai un atbalsta pretendentu apstiprināšanas kārtība**

3. Atbalstu piešķir:

3.1. par svaigiem augļiem – āboliem, bumbieriem, lielogu dzērvenēm – un dārzeņiem – kāpostiem, kolrābjiem, burkāniem, ķirbjiem un kāļiem – vai šo produktu asorti (turpmāk – produkts), kas:

3.1.1. ir audzēti, ievērojot integrētās augu aizsardzības vispārīgos principus un regulējumu normatīvajos aktos par lauksaimniecības produktu integrētās audzēšanas, uzglabāšanas un marķēšanas prasībām un kontroles kārtību, un to apliecina ieraksts Valsts augu aizsardzības dienesta Lauksaimniecības produktu integrētās audzēšanas reģistrā, kā arī ievērojot vidi saudzējošās metodes dārzkopībā saskaņā ar normatīvajiem aktiem par valsts un Eiropas Savienības atbalsta piešķiršanu, administrēšanu un uzraudzību vides, klimata un lauku ainavas uzlabošanai 2014.–2020. gada plānošanas periodā vai saskaņā ar normatīvajiem aktiem par bioloģisko lauksaimniecību, un to apliecina normatīvajos aktos par bioloģiskās lauksaimniecības uzraudzību un kontroli noteiktās kontroles institūcijas izsniegts sertifikāts vai izziņa par pārejas perioda uz bioloģisko lauksaimniecību uzsākšanu;

3.1.2. no to ražošanas un iesaiņošanas vietas līdz attiecīgajai mācību iestādei transportēti ne tālāk par 300 kilometriem;

3.1.3. vispārējās izglītības iestādēm tiek piegādāti atbalsta periodā;

3.1.4. ir sadalīti skolēniem;

3.2. izmaksu segšanai atbilstoši Eiropas Komisijas 2009. gada 7. aprīļa Regulas (EK) Nr.288/2009, ar kuru paredz sīki izstrādātus noteikumus par Padomes Regulas (EK) Nr. [1234/2007](http://eur-lex.europa.eu/eli/reg/2007/1234?locale=LV) piemērošanu attiecībā uz Kopienas atbalstu augļu un dārzeņu, pārstrādātu augļu un dārzeņu un banānu produktu piegādei bērniem mācību iestādēs saskaņā ar programmu “Augļi skolai”, (turpmāk – regula Nr. [288/2009](http://eur-lex.europa.eu/eli/reg/2009/288?locale=LV)) 5. panta 1. punkta “b” apakšpunkta “iii” apakšpunktā minētajām komunikācijas izmaksām un 5. panta 1. punkta “b” apakšpunkta “ii” apakšpunktā minētajām izvērtēšanas izmaksām.

4. Atbalsta pretendents, kas ir atvasināta publiska persona, šo noteikumu 3.1. apakšpunktā minētos produktus piegādā vispārējās izglītības iestādēm atbalsta periodā atbilstoši normatīvajiem aktiem publisko iepirkumu jomā, ja vien šajos noteikumos nav noteiktas citas prasības.

5. Atbalsta pretendents ir:

5.1. šo noteikumu 3.1. apakšpunktā minēto produktu ražotājs, kas reģistrējies Pārtikas un veterinārajā dienestā, kā arī produktu ražotāju kooperatīvā sabiedrība (turpmāk – ražotājs);

5.2. pašvaldība vai izglītības iestāde;

5.3. saimnieciskās darbības veicējs, kas nodrošina ēdināšanu vispārējās izglītības iestādē;

5.4. persona, kura veic regulas Nr. 288/2009 6. panta 2. punkta "e" apakšpunkta "ii" apakšpunktā un 5. panta 1. punkta “b” apakšpunkta “iii” apakšpunktā minētos komunikācijas pasākumus un darbības un kuru Lauku atbalsta dienests ir izraudzījies saskaņā ar normatīvajiem aktiem publisko iepirkumu jomā;

5.5. šo noteikumu 32. punktā minētā persona, kuras pārziņā ir regulas Nr. 288/2009 6. panta 2. punkta "e" apakšpunkta "ii" apakšpunktā minētā izvērtēšana.

6. Atbalsta pretendents:

6.1. ir reģistrēts vienotajā zemkopības nozares informācijas sistēmā saskaņā ar normatīvajiem aktiem par vienoto zemkopības nozares informācijas sistēmu;

6.2. kas minēts šo noteikumu 5.1., 5.2. vai 5.3. apakšpunktā, iesniedz Lauku atbalsta dienestā iesniegumu apstiprinājuma saņemšanai (1.pielikums);

6.3. kas minēts šo noteikumu 5.4. un 5.5. apakšpunktā, pirms šo noteikumu 3.2. apakšpunktā minēto pasākumu īstenošanas iesniedz Lauku atbalsta dienestā iesniegumu apstiprinājuma saņemšanai (2. pielikums);

6.4. kas minēts šo noteikumu 5.1., 5.2. vai 5.3. apakšpunktā, katru gadu līdz 20. septembrim iesniedz Lauku atbalsta dienestā iesniegumu dalībai atbalsta programmā kārtējā mācību gadā (3. pielikuma A daļa) un vispārējās izglītības iestādes sagatavotu informāciju par dalību atbalsta programmā kārtējā mācību gadā (3. pielikuma B daļa). Lauku atbalsta dienests savā tīmekļa vietnē publicē to vispārējās izglītības iestāžu sarakstu, kuras piedalās atbalsta programmā.

7. Lauku atbalsta dienests piecu darbdienu laikā pēc pareizi aizpildīta šo noteikumu 6.2. un 6.3. apakšpunktā minētā iesnieguma saņemšanas pieņem lēmumu par atbalsta pretendenta apstiprināšanu vai neapstiprināšanu.

**III. Valsts un Eiropas Savienības atbalsta aprēķināšanas kārtība**

8. Zemkopības ministrs izveido komisiju, kurā iekļauti Zemkopības ministrijas, Lauku atbalsta dienesta, Veselības ministrijas, Izglītības un zinātnes ministrijas un Slimību profilakses un kontroles centra pārstāvji (turpmāk – komisija), lai atbilstoši regulas Nr. 288/2009 II pielikumā noteiktajam finansējuma apmēram un to vispārējās izglītības iestāžu skaitam, kuras pieteikušās dalībai atbalsta programmā:

8.1. noteiktu produktu sadales periodu (turpmāk – atbalsta periods);

8.2. noteiktu atbalsta likmi par fasētu produktu porciju un nefasētu produktu porciju;

8.3. apstiprinātu atbalsta programmas komunikācijas pasākumu plānu un tāmi;

8.4. apstiprinātu atbalsta programmas izvērtējuma sagatavošanas plānu, tāmi un izvērtējuma ziņojumu.

9. Komisija, nosakot šo noteikumu 8.2. apakšpunktā minēto atbalsta likmi, papildus var noteikt piemaksu:

9.1. par porciju, kas sastāv no divu veidu augļiem un viena veida dārzeņiem vai divu veidu dārzeņiem un viena veida augļiem (turpmāk – asorti);

9.2. par produktu piegādi skolā, kurā ir ne vairāk kā 150 izglītojamo un kura atrodas ārpus Administratīvo teritoriju un apdzīvoto vietu likumā noteikto pilsētu teritorijas;

9.3. par porciju, kas pilnībā sastāv no produktiem, kuri audzēti saskaņā ar normatīvajiem aktiem par bioloģisko lauksaimniecību, un to apliecina normatīvajos aktos par bioloģiskās lauksaimniecības uzraudzību un kontroli noteiktās kontroles institūcijas sertifikāts vai izziņa par pārejas perioda uz bioloģisko lauksaimniecību uzsākšanu.

10. Fasēts produkts ir produkts, kas atbilst Eiropas Parlamenta un Padomes 2011. gada 25. oktobra Regulas (ES) Nr. 1169/2011 par pārtikas produktu informācijas sniegšanu patērētājiem un par grozījumiem Eiropas Parlamenta un Padomes Regulās (EK) Nr. 1924/2006 un (EK) Nr. 1925/2006, un par Komisijas Direktīvas 87/250/EEK, Padomes Direktīvas 90/496/EEK, Komisijas Direktīvas 1999/10/EK, Eiropas Parlamenta un Padomes Direktīvas 2000/13/EK, Komisijas Direktīvu 2002/67/EK un 2008/5/EK un Komisijas Regulas (EK) Nr. 608/2004 atcelšanu (turpmāk – regula Nr. 1169/2011) 2. panta 2. punkta “e” apakšpunktā dotajai definīcijai.

11. Lauku atbalsta dienests līdz kārtējā gada 15. jūlijam oficiālajā izdevumā “Latvijas Vēstnesis” un savā tīmekļa vietnē (www.lad.gov.lv) publicē informāciju par atbalsta periodu un atbalsta likmi vienai produktu porcijai kārtējā mācību gadā.

12. Komisija ir tiesīga pārskatīt atbalsta periodu un atbalsta likmi vienai produktu porcijai kārtējā mācību gadā, ja mainās to vispārējās izglītības iestāžu skaits, kas piedalās atbalsta programmā, vai regulas Nr. 288/2009 II pielikumā noteiktais finansējums.

**IV. Valsts un Eiropas Savienības atbalsta piešķiršanas un uzraudzības kārtība**

13. Vispārējās izglītības iestāde katru gadu līdz 15. septembrim sniedz atbalsta pretendentam informāciju par dalību atbalsta programmā kārtējā mācību gadā (3. pielikuma B daļa).

14. Ja šo noteikumu 5.1., 5.2. un 5.3. apakšpunktā minētais atbalsta pretendents kādu apstākļu dēļ ir paredzējis pārtraukt šo noteikumu 3. punktā minēto produktu piegādi vispārējās izglītības iestādei, tas par šādu lēmumu paziņo Lauku atbalsta dienestam 10 darbdienu laikā pirms piegāžu pārtraukšanas.

15. Lauku atbalsta dienests līdz atbalsta perioda sākumam rakstiski informē Pārtikas un veterināro dienestu par atbalsta programmā iesaistītajām vispārējās izglītības iestādēm un šo noteikumu 5.1., 5.2. un 5.3. apakšpunktā minētajiem atbalsta pretendentiem. Pārtikas un veterinārais dienests pārbauda atbalsta programmā iesaistīto vispārējās izglītības iestāžu, atbalsta pretendentu un produktu atbilstību pārtikas apriti regulējošajiem normatīvajiem aktiem.

16. Šo noteikumu 5.1., 5.2. un 5.3. apakšpunktā minētais atbalsta pretendents nodrošina, lai produkti ir tīri, nebojāti, bez kaitēkļiem vai to izraisītiem bojājumiem, bez pārmērīga ārējā mitruma, ar raksturīgu smaržu, garšu, izskatu un atbilstu šādām prasībām:

16.1. ir sagriezti (izņemot dzērvenes) un tiek pasniegti porcijās;

16.2. porcijas svars nav mazāks par 100 gramiem;

16.3. svaigus ābolus vai bumbierus var piedāvāt nesagrieztus;

16.4. lielogu dzērvenes pasniedz skolēniem tikai asorti, un to svars vienā asorti porcijā nepārsniedz 20 gramu;

16.5. piegādājot porcijās fasētus lietošanai gatavus augļus un dārzeņus, uz primārā iepakojuma vai produktam pievienotas etiķetes norāda produkta izcelsmes valsti un informāciju par produktu saskaņā ar regulu Nr. 1169/2011 un normatīvajiem aktiem par prasībām fasētas pārtikas marķēšanai;

16.6. piegādājot porcijās nefasētus veselus augļus un dārzeņus, uz to iepakojuma vai pavaddokumentos norāda produkta izcelsmes valsti un informāciju par produktu saskaņā ar normatīvajiem aktiem par prasībām informācijas sniegšanai par nefasētu pārtiku;

16.7. ja attiecīgajā mācību iestādē netiek izdalīti šo noteikumu 9.1. apakšpunktā minētie asorti, izdales periodā skolēns katru mēnesi saņem gan augļus, gan dārzeņus.

17. Šo noteikumu 5.4. apakšpunktā minētais atbalsta pretendents līdz atbalsta perioda sākumam vispārējās izglītības iestādei, kas piedalās atbalsta programmā, izsniedz informatīvo plakātu, kas izgatavots saskaņā ar regulas Nr. 288/2009 14. panta 1. punkta prasībām. Atbalsta periodā vispārējās izglītības iestāde saņem vismaz divus informatīvos plakātus.

18. Vispārējās izglītības iestāde nodrošina, ka atbalsta periodā skolēni trīs reizes mācību nedēļā saņem augļu vai dārzeņu, vai to asorti porciju. Ja produktu izdales dienā skolēns nav ieradies skolā, viņš attiecīgās dienas porciju ir tiesīgs saņemt nākamajā dienā vai viņa porciju var saņemt kāds cits šīs vispārējās izglītības iestādes skolēns. Vispārējās izglītības iestāde sagatavo atbalsta pretendentam izziņu (4. pielikums) par izglītības iestādē reģistrēto skolēnu skaita izmaiņām attiecīgajā mēnesī.

19. Vispārējās izglītības iestāde atbalsta periodā organizē skolēniem nodarbības vai mācību stundas par augļu un dārzeņu veselīgo ietekmi uz cilvēka organismu, kā arī vismaz vienu no šādiem izglītojošiem pasākumiem:

19.1. mācību ekskursiju uz pārtikas uzņēmumu vai saimniecību, kas nodarbojas ar augļu un dārzeņu audzēšanu vai pārstrādi;

19.2. konkursu, sporta un veiklības sacensības vai citu pasākumu, lai sniegtu zināšanas par veselīgu dzīvesveidu un uzturu, īpašu uzmanību pievēršot augļu un dārzeņu lietošanas lietderībai.

20. Atbalsta periodā izglītības iestāde saskaņā ar regulas Nr. 288/2009 14. panta 1. punktu pie savas galvenās ieejas novieto informatīvo plakātu, kas izglītības iestādei izsniegts saskaņā ar šo noteikumu 17. punktu.

21. Vispārējās izglītības iestāde atbalsta periodā veic izdalīto porciju uzskaiti un reizi mēnesī sagatavo produktu izlietojuma (porcijās) pārskatu (divos eksemplāros), norādot informāciju par iepirkto un skolēniem sadalīto produktu daudzumu saskaņā ar šo noteikumu 18. punktu, kā arī pārskatu par organizētajiem izglītojošajiem pasākumiem (5. pielikums). Vienu pārskata eksemplāru glabā vispārējās izglītības iestādē, bet otru iesniedz šo noteikumu 5.1., 5.2. vai 5.3. apakšpunktā minētajam atbalsta pretendentam. Ja atbalsta pretendents ir vispārējās izglītības iestāde, pārskatu sagatavo vienā eksemplārā. Prasība iesniegt noteiktu dokumentu eksemplāru skaitu nav attiecināma, ja dokumenti tiek iesniegti saskaņā ar normatīvajiem aktiem par elektronisko dokumentu apriti.

22. Lai saņemtu atbalstu, šo noteikumu 5.1., 5.2. vai 5.3. apakšpunktā minētais atbalsta pretendents Lauku atbalsta dienestā iesniedz:

22.1. iesniegumu atbalsta saņemšanai (6. pielikums) par vienu kalendāra mēnesi, kurā izdalīti produkti;

22.2. vispārējās izglītības iestādes sagatavotu izziņu, ja izglītības iestādē attiecīgajā atbalsta perioda mēnesī ir mainījies tajā reģistrēto 1.–9. klases skolēnu skaits (4. pielikums);

22.3. vispārējās izglītības iestādei piegādāto produktu pavaddokumentu atvasinājumus, kas ir sagatavoti atbilstoši normatīvajiem aktiem dokumentu izstrādes un noformēšanas jomā. Pavaddokumentā norāda piegādāto porciju skaitu, kā arī piegādāto augļu un dārzeņu daudzumu kilogramos;

22.5. uzskaites dokumentu par atbalsta produktu sagatavošanu, ja skolēnam tiek izdalīti augļi un dārzeņi vai to asorti, kas sagatavoti vispārējās izglītības iestādes ēdnīcā.

23. Lai saņemtu atbalstu, šo noteikumu 5.4. apakšpunktā minētais atbalsta pretendents Lauku atbalsta dienestā iesniedz:

23.1. atbalsta iesniegumu (7. pielikums);

23.2. darījumu apliecinošus dokumentus par īstenotajiem komunikācijas pasākumiem.

24. Izdevumi šo noteikumu 3.1. apakšpunktā minēto produktu izdalīšanai skolēniem izglītības iestādē no iesniegumā norādītās kopējās atbalsta summas bez pievienotās vērtības nodokļa veido:

24.1. ne vairāk kā piecus procentus – par fasētu produktu porcijām;

24.2. ne vairāk kā 20 procentu – par nefasētu produktu porcijām.

25. Ja iesniegumā atbalsta saņemšanai norādītās produktu izdalīšanas izmaksas pārsniedz šo noteikumu 24. punktā noteikto apmēru, Lauku atbalsta dienests atbalsta summu proporcionāli samazina.

26. Lauku atbalsta dienests triju mēnešu laikā pēc pareizi aizpildīta un derīga atbalsta iesnieguma saņemšanas pieņem lēmumu par atbalsta izmaksu un saskaņā ar regulas Nr. 288/2009 11. pantu izmaksā atbalstu.

27. Lauku atbalsta dienests saskaņā ar regulas Nr. 288/2009 12. panta 1. punktu uzrauga un saskaņā ar regulas Nr. 288/2009 13. pantu kontrolē ar atbalsta īstenošanu saistītos uzskaites dokumentus un veic atbalsta pretendentu un vispārējās izglītības iestāžu pārbaudes. Lauku atbalsta dienests par veiktajām pārbaudēm sagatavo kontroles ziņojumu.

28. Ja Lauku atbalsta dienests pārbaudes laikā konstatē, ka vispārējās izglītības iestāde atbalsta periodā nav ievērojusi šo noteikumu 19. punktā minētās prasības, attiecīgā izglītības iestāde nākamajā mācību gadā nepiedalās atbalsta programmā, kā arī atmaksā saņemto atbalstu.

29. Šo noteikumu 5.1., 5.2. un 5.3. apakšpunktā minētais atbalsta pretendents piecus gadus pēc atbalsta saņemšanas glabā šo noteikumu 21. punktā, kā arī 22.2., 22.3. un 22.5. apakšpunktā minētos dokumentus vai to atvasinājumus un pēc pieprasījuma tos uzrāda Lauku atbalsta dienestam.

30. Vispārējās izglītības iestāde piecus gadus pēc atbalsta perioda beigām glabā šo noteikumu 21. punktā minētos dokumentus vai to atvasinājumus un pēc pieprasījuma tos uzrāda Lauku atbalsta dienestam.

31. Šo noteikumu 5.4. apakšpunktā minētais atbalsta pretendents piecus gadus pēc atbalsta saņemšanas glabā šo noteikumu 23. punktā minētos dokumentus vai to atvasinājumus un pēc pieprasījuma tos uzrāda Lauku atbalsta dienestam.

32. Atbilstoši komisijas apstiprinātajam atbalsta programmas izvērtējuma plānam un tā sagatavošanas tāmei atbalsta programmu izvērtē Pārtikas drošības, dzīvnieku veselības un vides zinātniskais institūts „BIOR” (turpmāk – institūts).

33. Institūts atbalsta programmu izvērtē saskaņā ar regulas Nr. 288/2009 12. panta 2. punktu:

33.1. ņemot vērā šo noteikumu 8. pielikumā minētos rādītājus un atbalsta programmā iesaistītās personas (skolēnus, viņu vecākus un skolotājus) un nosakot reprezentatīvo paraugkopu;

33.2. nodrošinot, ka izvērtējumā tiek izmantoti tikai ticami un objektīvi dati, pamatojoties uz zinātnisku metodoloģiju.

34. Institūts atbalsta programmas izvērtējumā norāda:

34.1. to vispārējās izglītības iestāžu veidus, kuras piedalās atbalsta programmā, un dalības iemeslus;

34.2. kā atbalsta programmas ietekmē ir palielinājies augļu un dārzeņu patēriņš, un kuri ir atbalsta programmas īstenošanas galvenie faktori;

34.3. kā atbalsta programma ietekmē skolēnu ēšanas paradumus;

34.4. kā izglītojošie pasākumi ir ietekmējuši skolēnu un viņu vecāku augļu un dārzeņu patēriņu;

34.5. kā skolēnu un viņu vecāku augļu un dārzeņu patēriņš ir mainījies pēc atbalsta programmas īstenošanas;

34.6. kā atbalsta programma ietekmē veselīgu dzīvesveidu (arī fizisko aktivitāti) skolēnu vidū;

34.7. vecāku viedokli par iespējamu daļēju produktu izmaksu segšanu;

34.8. vispārējās izglītības iestāžu vadības, skolotāju, skolēnu un viņu vecāku ierosinājumus programmas pilnveidošanai.

35. Institūts līdz 2015. gada 1. oktobrim iesniedz Lauku atbalsta dienestā atbalsta programmas izvērtējuma plānu un tā tāmi, bet līdz 2016. gada 1. oktobrim – atbalsta programmas izvērtējumu, atbalsta iesniegumu (7. pielikums), tam pievienojot izvērtējuma tāmi un darījumu apliecinošos dokumentus.

36. Lauku atbalsta dienests izvērtē:

36.1. sagatavoto atbalsta programmas izvērtējuma plānu un tā tāmi un nosūta to saskaņošanai komisijai līdz 2015. gada 1. novembrim;

36.2. sagatavoto atbalsta programmas izvērtējumu un tā tāmi un nosūta to saskaņošanai komisijai līdz 2016. gada 1. novembrim.

37. Komisija divu nedēļu laikā izskata šo noteikumu 36. punktā minētos dokumentus, pieņem lēmumu par to apstiprināšanu un par pieņemto lēmumu informē Lauku atbalsta dienestu.

38. Lauku atbalsta dienests triju mēnešu laikā pēc šo noteikumu 35. punktā minētā atbalsta iesnieguma saņemšanas sedz ar programmas izvērtējumu saistītās izmaksas saskaņā ar regulas Nr. 288/2009 5. panta 1. punkta “b” apakšpunkta “ii” apakšpunktu un komisijas apstiprināto tāmi.

39. Institūts piecus gadus pēc atbalsta saņemšanas glabā šo noteikumu 36. punktā minētos dokumentus vai to atvasinājumus un pēc pieprasījuma tos uzrāda Lauku atbalsta dienestam.

40. Lauku atbalsta dienests, izmaksājot atbalstu šo noteikumu 5. punktā minētajiem atbalsta pretendentiem, sedz pievienotās vērtības nodokļa izmaksas tiem pretendentiem, kas ir pievienotās vērtības nodokļa maksātāji, ja regula Nr. 288/2009 nenosaka citādi.

41. Lauku atbalsta dienests sniedz informāciju Eiropas Komisijai atbilstoši regulas Nr. 288/2009 15. panta 1. punktam.

42. Lauku atbalsta dienests līdz regulas Nr. [288/2009](http://eur-lex.europa.eu/eli/reg/2009/288?locale=LV) 12. panta 2. punktā minētajam termiņam nosūta Eiropas Komisijai atbalsta programmas izvērtējuma ziņojumu.

**V. Noslēguma jautājumi**

43. Atzīt par spēku zaudējušiem Ministru kabineta 2010. gada 3. augusta noteikumus Nr. 737 “Kārtība, kādā piešķir, administrē un uzrauga valsts un Eiropas Savienības atbalstu augļu un dārzeņu piegādei skolēniem vispārējās izglītības iestādēs” (Latvijas Vēstnesis, 2010, 128. nr.; 2011, 143. nr.; 2012, 102. nr.; 2013, 154., 239. nr.; 2014, 113. nr.).

44. Dienesta apstiprinājums, kas piešķirts saskaņā ar Ministru kabineta 2010. gada 3. augusta noteikumiem Nr. 757 “Kārtība, kādā piešķir, administrē un uzrauga valsts un Eiropas Savienības atbalstu augļu un dārzeņu piegādei skolēniem vispārējās izglītības iestādēs”, ir spēkā.

45. Šo noteikumu 4. punktā minēto prasību piemēro publiskajiem iepirkumiem, ko izsludina pēc 2015. gada 1. oktobra.

Ministru prezidente L. Straujuma

Zemkopības ministrs J. Dūklavs

01.09.2015. 12:23

2630

J.Krainis

67027019, Janis.Krainis@zm.gov.lv